Killingbergs

Killingbergs er et norsk familieband fra Leksvik i Nord-Trøndelag som ble startet i 1925 av Boye Asbjørn Killingberg . Bandet har spilt rundt om i Trøndelag og resten av landet omtrent hver helg siden den gang. For mange er Killingbergs kjent som et gammeldansband, men bandet spiller en rekke musikkstiler. Fra hard-rock til gammeldans.

Besetning

Besetningen i bandet består stort sett av folk med slektskap i Killingbergfamilien. Boye Asbjørn som startet bandet er far og bestefar til flere av dagens bandmedlemmer. Han er far til Arnstein Killingberg og bestefar til Alexander Killingberg og Ida Christina Killingberg. Arnstein spiller trekkspill, mens Alexander spiller gitar og synger. Ida Christina spiller torader, piano, gitar og synger. Arnstein er gift med Grete Killingberg, og også hun er selvfølgelig med i bandet. Grete spiller torader, trekkspill og synger. Arnsteins niese Hilde Marie Killingberg synger og spiller gitar. Hun skaper liv og røre på scenen, og synger for det meste ballader og rock. Hildes storebror Kjell Asbjørn Høyer spilte trommer i bandet på 90-tallet, men er også i dag med enkelte ganger. Det er faktisk tre personer i dagens bandsammensettning som ikke er i slekt eller inngiftet i Killingbergfamilien. Svein Arild Bjerkan spiller bassgitar og synger, Thomas Stenkjær spiller trommer og Eirik Hovstein spiller gitar og synger.

Historie

Bandet ble startet i 1925 av Boye Asbjørn Killingberg. De første årene var bandet en gammeldans duo med to violiner. Etterhvert byttet Asbjørn ut violinen med trekkspill og det kom senere med både gitar, vokalist, bassist og trommeslager. Bandet spilte i radioen på 1930-tallet med en selvskrevet låt kalt Solrenning. Denne låten ble laget ombord på båten fra Leksvik til Trondheim samme dag som radiospillingen fant sted. Under krigen var det forbudt å ha offentlige arrangementer, så derfor ble det heller få spillejobber. Killingbergs spilte derimot på festen i Leksvik på frigjøringsdagen 8. mai 1945. Utover på 50- og 1960-tallet begynte barna til Asbjørn å spille i bandet. Sylvi Killingberg og Aud Mary Killingberg sang, mens Sven Killingberg spilte gitar og bass. Dagens trekkspiller Arnstein begynte i 1965 og har holdt det gående uten stopp siden den gang. Utover 70- og 1980-tallet utvidet bandet sine jobboppdrag til Nordland, Hordaland og Østlandet. Men mesteparten av spillingene foregikk fortsatt i Trøndelag. Utover 80-tallet ble flere av Asbjørns barnebarn med, og bandet var på den tiden et rent familieband. På 1990-tallet dro Killingbergs ut på en rekke USA-turneer i regi av Sons of Norway. Hovedsakelig i Midtvesten, men senere også i Canada. Ida Christina Killingberg ble nordamerikansk mester på torader i sin klasse i Kimberley, Canada i 1995. Fem år senere tok hun tredjeplass i samme mesterskap. Dagens gitarist Alexander Killingberg fikk Fosenprisen innen kultur i 2006 for sin gitarspilling. Gjennom de vel 80 årene Killingbergs har eksistert har over 100 personer spilt i bandet.

Musikkstil

Idag spiller bandet en variert og livlig musikk, spesielt rettet mot fester. Bandet prøver å variere musikkstilen etter alder på besetningen på festene. På offentlige fester med mye ungdom spilles det mest trønderrock og utenlandsk rock, mens det på gammeldansoppdrag selvfølgelig blir spilt gammeldans og dansebandpreget musikk. Lydbildet er mye preget av samspillet mellom trekkspill og sologitar, noe som muligens ikke er helt standard. Killingbergs rykte på seg for å være et gammeldansband, noe som i grunn blir feil å påstå. Bandet har flere forskjellige besetninger som det byttes på alt etter oppdrag. Bare kjernen i bandet er med på alle spillingene. Killingbergs har like bra mannskap og musikk til å spille på en rockefestival som en gammeldansfest. En liten del av repertoaret består av selvskrevne låter, og i kjent Vømmølstil. Det er humoristiske låter skrevet for og om trøndersk festkultur.